C 47/96
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
43. καλεί τις αρχές της Βοσνίας και Ερζεγοβίνης να εντείνουν τις προσπάθειες για τη δημιουργία της Κοινής Περιφερειακής Αγοράς για την εμβάθυνση της ολοκλήρωσης στα Δυτικά Βαλκάνια, καθιερώνοντας και διασφαλίζοντας την ελεύθερη κυκλοφορία προσώπων, αγαθών, υπηρεσιών και κεφαλαίων στην περιοχή, ως εφαλτήριο στην ενταξιακή πορεία προς την ΕΕ· τονίζει ότι όλες οι μορφές περιφερειακής οικονομικής συνεργασίας στα Δυτικά Βαλκάνια θα πρέπει να είναι χωρίς αποκλεισμούς και αποδεκτές και από τις έξι χώρες και να καθιερώσουν τη συνεργασία σε ισότιμη βάση ενισχύοντας παράλληλα την περαιτέρω ευθυγράμμιση με τα πρότυπα της ΕΕ και το ευρωπαϊκό κεκτημένο· εκφράζει, στο πλαίσιο αυτό, την επιφυλακτική του άποψη όσον αφορά την πρωτοβουλία «Ανοικτά Βαλκάνια», στην οποία δεν συμμετέχουν και οι έξι χώρες, και θεωρεί ότι θα πρέπει να βασίζεται στους κανόνες της ΕΕ και να συμβάλλει στη διαδικασία της ευρωπαϊκής ολοκλήρωσης· 44.
υπενθυμίζει την ανάγκη να εγκριθούν βελτιωμένοι νόμοι σε κρατικό επίπεδο για το φυσικό αέριο και την ηλεκτρική ενέργεια, τις ανανεώσιμες πηγές ενέργειας, την ενεργειακή απόδοση και το κλίμα, που θα οδηγήσουν σε βιώσιμη κοινωνικοοικονομική μετάβαση από τον άνθρακα και σε σημαντικό μετριασμό της ενεργειακής φτώχειας, και να ενισχυθούν η προστασία του περιβάλλοντος και της φύσης και η φιλοδοξία προς μια πράσινη μετάβαση μέσω της εναρμόνισης της περιβαλλοντικής νομοθεσίας και της έγκρισης μιας στρατηγικής για την προστασία του περιβάλλοντος· παροτρύνει τις αρχές της Βοσνίας και Ερζεγοβίνης να διασφαλίσουν μεγαλύτερη ευθυγράμμιση με τα πρότυπα και τους στόχους πολιτικής της ΕΕ για την προστασία του κλίματος και την ενέργεια, σύμφωνα με την Ευρωπαϊκή Πράσινη Συμφωνία και το πράσινο θεματολόγιο για τα Δυτικά Βαλκάνια· 45. καλεί τη Βοσνία και Ερζεγοβίνη να ολοκληρώσουν την προετοιμασία του εθνικού σχεδίου για την ενέργεια και το κλίμα σύμφωνα με την αναγκαία ενεργειακή και κλιματική φιλοδοξία για το 2030· 46. σημειώνει ορισμένες θετικές εξελίξεις όσον αφορά την προστασία του περιβάλλοντος που δρομολογούνται από τοπικές περιβαλλοντικές οργανώσεις και οργανώσεις της κοινωνίας των πολιτών· παροτρύνει τη Βοσνία και Ερζεγοβίνη να σεβαστεί τις εκκλήσεις των πολιτών της για την προστασία των ποταμών, ιδίως κατά την κατασκευή έργων υποδομής, και άλλων δημόσιων αγαθών· 47.
εκφράζει την ανησυχία του για τα τρέχοντα σχέδια για την αύξηση της ικανότητας παραγωγής ενέργειας από άνθρακα· ζητεί να καταβληθούν περισσότερες προσπάθειες για την επίτευξη μιας ανθεκτικής στην κλιματική αλλαγή και βιώσιμης ενεργειακής μετάβασης με βάση τις ανανεώσιμες πηγές ενέργειας, την ενεργειακή απόδοση και την ενοποίηση της αγοράς ενέργειας, την καθοδήγηση των επενδύσεων και την παροχή στήριξης στους εργαζομένους που χρειάζονται επανειδίκευση· προτρέπει τις αρχές της Βοσνίας και Ερζεγοβίνης να απέχουν από νέες εγκαταστάσεις παραγωγής άνθρακα που χρηματοδοτούνται από την Κίνα και είναι αντίθετες με τις οδηγίες της ΕΕ για τις κρατικές ενισχύσεις και τις δεσμεύσεις της χώρας στο πλαίσιο της Πράσινης Ατζέντας· 48. συνιστά να επικεντρωθούν οι δημόσιες επενδύσεις σε βιώσιμα έργα που προωθούν την κοινωνική οικονομία της αγοράς, διευκολύνουν την πράσινη και ψηφιακή μετάβαση και μειώνουν τη σοβαρή ατμοσφαιρική ρύπανση και διασυνοριακά, αξιοποιώντας πλήρως το οικονομικό και επενδυτικό σχέδιο για τα Δυτικά Βαλκάνια· υπογραμμίζει την ανάγκη να βελτιωθούν σημαντικά οι εκ των προτέρων εκτιμήσεις περιβαλλοντικών επιπτώσεων με την ουσιαστική συμμετοχή των τοπικών κοινοτήτων, της κοινωνίας των πολιτών και ανεξάρτητων εμπειρογνωμόνων, ώστε να αυξηθεί η διαφάνεια, και την ανάγκη για αποτελεσματικότερη δίωξη των περιβαλλοντικών εγκλημάτων· 49. τονίζει τη σημασία του σεβασμού της κυριαρχίας της Βοσνίας και Ερζεγοβίνης κατά την υλοποίηση έργων υποδομής στη Βοσνία και Ερζεγοβίνη, ιδίως έργων στα οποία συμμετέχουν εταιρείες από τρίτες χώρες·
Κράτος δικαίου 50.
υπογραμμίζει ότι το κράτος δικαίου και οι δικαστικές μεταρρυθμίσεις αποτελούν τη ραχοκοκαλιά του δημοκρατικού μετασχηματισμού, διασφαλίζοντας νομική ασφάλεια, διαφάνεια, πρόσβαση στη δικαιοσύνη και απαγόρευση των διακρίσεων· 51.
ζητεί την ανάληψη επείγουσας δράσης για την αντιμετώπιση της εκτεταμένης πρακτικής της επιλεκτικής δικαιοσύνης, της άλωσης του κράτους, του νεποτισμού, του ευνοιοκρατίας, της διαφθοράς σε υψηλά κλιμάκια και της διείσδυσης του εγκλήματος, μεταξύ άλλων μέσω των καθυστερημένων νομοθετικών επικαιροποιήσεων για τη δικαστική ακεραιότητα, τις επαληθεύσεις στοιχείων ενεργητικού, τη σύγκρουση συμφερόντων, τη σύναψη δημόσιων συμβάσεων, την πρόσβαση στην πληροφόρηση, την προστασία μαρτύρων και την αναδιάρθρωση κρατικών επιχειρήσεων· επαναλαμβάνει την επείγουσα ανάγκη για μεταρρύθμιση του δικαστικού συστήματος σε ολόκληρη τη Βοσνία και Ερζεγοβίνη προκειμένου να βελτιωθεί ο επαγγελματισμός και η ακεραιότητα του δικαστικού συστήματος με βάση τις 14 βασικές προτεραιότητες και τις συστάσεις της έκθεσης Priebe του 2019, διασφαλίζοντας την πλήρη θεσμική και οικονομική ανεξαρτησία της, επιλύοντας τη μεγάλη συσσώρευση εκκρεμών υποθέσεων και ενισχύοντας την παρακολούθηση των επιδόσεων των δικαστικών φορέων· εκφράζει τη λύπη του για την παρεμπόδιση αυτής της μεταρρύθμισης από κατόχους πολιτικού και δικαστικού αξιώματος·